
MINISTERSTVO VNÚTRA SLOVENSKEJ REPUBLIKY
KRAJSKÉ RIADITEĽSTVO POLICAJNÉHO ZBORU V TRENČÍNE
	oddelenie komunikácie a prevencie	
Jilemnického 1, 911 42 Trenčín
KRPZ-TN-OKAP-11-009/2025                                                                  Trenčín 07.03.2025

Buďte stále na pozore, milí seniori!!!
Vynaliezaví podvodníci nepoznajú hranice a svoju pozornosť upriamujú najčastejšie  práve na Vás dôchodcov, na ktorých pod falošnou identitou vyvíjajú emocionálny tlak a snažia sa z Vás vylákať financie. Vzhľadom k tomu, Vás musíme upozorniť, že podvodníci ovládajú veľa spôsobov a nenásilných techník ako získať hotovosť, ceniny, alebo informácie o Vašich bankových účtoch a prístupových právach k nim. 
V tomto týždni v prvom prípade, bola seniorka kontaktovaná prostredníctvom telefonického hovoru. V priebehu telefonátu jej žena s ukrajinským prízvukom povedala, že je z investičnej spoločnosti. Na otázku seniorky akú investičnú spoločnosť zastupuje, žena jej neodpovedala. Seniorka jej povedala, že nemá žiadne investície, nie je registrovaná v žiadnej investičnej spoločnosti a o žiadne poskytovanie služieb nemá záujem a ukončila hovor. Následne sa jej osoba z uvedeného telefónneho čísla snažila ešte dva krát dovolať, ale oznamovateľka nezodvihla a telefónne číslo zablokovala. V danom prípade oznamovateľke nevznikla žiadna škoda, neposkytla do telefónu volajúcej žiadne osobné informácie, ani informácie týkajúce sa bankových účtov.
V druhom prípade seniorku telefonicky kontaktoval  neznámy muž, ktorý jej oznámil,  že jej syn mal dopravnú nehodu, pri ktorej zrazil dieťa a požadoval od nej peniaze vo výške 30.000 eur na kauciu, načo mu seniorka uviedla, že takú sumu peňazí nemá. Volajúci podvodník po tomto hovor ukončil. Taktiež ani v tomto prípade seniorke nevznikla žiadna škoda.
Podvodníci to však budú skúšať stále, preto opätovne apelujeme nato, aby ste boli obozretní voči osobám, ktoré Vás osobne, alebo telefonicky kontaktujú a žiadajú Vás o peniaze pod rôznymi zámienkami.
Touto cestou Vás zároveň milí seniori žiadame, aby ste nám dali vedieť o tom, ak Vám zavolá neznámy muž alebo žena a bude sa snažiť od Vás vylákať peniaze. Sme tu pre Vás.

Dodržujte tieto rady a odporúčania !!! 
· Polícia nikdy nežiada finančné prostriedky ani cennosti od občanov !!!
· Nekomunikujte s nikým, kto od Vás žiada peniaze, takúto komunikáciu prerušte !
· Overte si skutočnosti, ktoré Vám boli oznámené, pýtajte sa a volajte známym ! 
· Nevyhadzujte z okna peniaze, cenné predmety a neodovzdávajte ich cudzej osobe ! 
· Každú podozrivú komunikáciu si vopred preverte na známom telefónnom čísle 158 ! 
· Neposkytujte svoje bankové údaje tretím stranám a radšej sa poraďte so svojimi príbuznými alebo v pobočke Vašej banky !
· V prípade akéhokoľvek podozrenia vopred kontaktujte políciu na čísle 158 ! 

